ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο, της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 85/611/ΕΟΚ περί συντονισμού των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) όσον αφορά τις επενδύσεις των ΟΣΕΚΑ

1998/0243 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο, της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 85/611/ΕΟΚ περί συντονισμού των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) όσον αφορά τις επενδύσεις των ΟΣΕΚΑ

1. ΙΣΤΟΡΙΚΟ

-Στις 17 Ιουλίου 1998, η Επιτροπή υπέβαλε πρόταση οδηγίας για την τροποποίηση της οδηγίας 85/611/ΕΟΚ [1] για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) [2] -COM(1998) 449 τελικό - 1998/0243 (COD).

[1] ΕΕ L 375 της 31.12.1985, σ. 3. Οδηγία που τροποποιήθηκε για τελευταία φορά με την οδηγία 2000/64/ΕΚ (ΕΕ L 290 της 17.11.2000, σ.27).

[2] COM(1998) 449 τελικό, ΕΕ C 280 της 9.9.1998, σ.6.

-Η Οικονομική και Κοινωνική Επιτροπή εξέδωσε τη γνώμη της κατά την 361η σύνοδο της ολομέλειας στις 24 και 25 Φεβρουαρίου 1999 [3]. Κατόπιν αιτήσεως του Συμβουλίου, η Ευρωπαϊκή Κεντρική Τράπεζα εξέδωσε τη γνώμη της στις 16 Μαρτίου 1999 [4].

[3] ΕΕ C 116 της 28.4.1999, σ.44.

[4] ΕΕ C 285 της 7.10.1999, σ.9.

-Κατά την ολομέλειά του στις 17 Φεβρουαρίου 2000, το Ευρωπαϊκό Κοινοβούλιο ενέκρινε νομοθετικό ψήφισμα [5] με τη γνώμη του Ευρωπαϊκού Κοινοβουλίου επί της πρότασης της Επιτροπής.

[5] ΕΕ C 339 της 29.11.2000, σ.228, εισηγητής O. Schmidt.

-Στις 30 Μαΐου 2000, η Επιτροπή ενέκρινε τροποποιημένη πρόταση [6] λαμβάνοντας υπόψη τις διαβουλεύσεις με το Ευρωπαϊκό Κοινοβούλιο και την Οικονομική και Κοινωνική Επιτροπή.

[6] COM(2000) 329 τελικό, ΕΕ C 311 E της 31.10.2000, σ. 302.

-Στις 5 Ιουνίου 2001, το Συμβούλιο ενέκρινε κοινή θέση [7] που αποτελεί αντικείμενο της παρούσας ανακοίνωσης.

[7] ΕΕ...........

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ

Κύριος στόχος της πρότασης είναι να αναπτυχθεί περισσότερο η διασυνοριακή εμπορία μεριδίων οργανισμών συλλογικών επενδύσεων που επωφελούνται από την κοινοτική εναρμόνιση και να εκσυγχρονιστούν οι επενδυτικές τους τεχνικές ώστε να αυξηθεί η απόδοση και η ανταγωνιστικότητά τους, μέσω:

-της διεύρυνσης της ελευθερίας εμπορίας στην Ένωση προς όφελος των οργανισμών συλλογικών επενδύσεων που επενδύουν σε ορισμένα χρηματοοικονομικά στοιχεία ενεργητικού εκτός των καθαυτών κινητών αξιών, όπως μερίδια άλλων οργανισμών συλλογικών επενδύσεων, μέσα χρηματαγοράς, τραπεζικές καταθέσεις και παράγωγα χρηματοοικονομικά μέσα. Νέοι κανόνες διαφάνειας θα διασφαλίσουν τη σωστή ενημέρωση των επενδυτών.

-της αναθεώρησης ορισμένων άλλων διατάξεων της οδηγίας ΟΣΕΚΑ, ώστε να ενημερωθεί λαμβάνοντας υπόψη τις νέες τεχνικές διαχείρισης χαρτοφυλακίου που τελειοποιήθηκαν μετά το 1985.

-της εξάλειψης ορισμένων ερμηνευτικών προβλημάτων στις διατάξεις της οδηγίας ΟΣΕΚΑ, που εμποδίζουν την ενιαία εφαρμογή τους.

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

3.1. Γενικές παρατηρήσεις

3.1.1. Η κοινή θέση που ενέκρινε το Συμβούλιο μετά από πολύ δύσκολες διαπραγματεύσεις, διατηρεί την ουσία της αρχικής πρότασης της Επιτροπής. Η κοινή θέση στοχεύει, πράγματι, στον εκσυγχρονισμό του συνόλου των κανόνων που ισχύουν για τις επενδύσεις ενός ΟΣΕΚΑ: στη διεύρυνση του φάσματος των επιτρεπομένων τοποθετήσεων, με την επιφύλαξη των σχετικών εποπτικών ορίων, αντιστοιχεί η ενίσχυση των απαιτήσεων σε ό,τι αφορά την παρακολούθηση και τον έλεγχο των κινδύνων, καθώς και οι πληροφορίες που δημοσιεύονται στις οποίες έχει πρόσβαση ο ενδιαφερόμενος.

3.1.2. Η κοινή θέση λαμβάνει υπόψη τις τροποποιήσεις που πρότεινε το Ευρωπαϊκό Κοινοβούλιο, οι περισσότερες από τις οποίες έγιναν δεκτές, στο σύνολό τους ή εν μέρει, στην τροποποιημένη πρόταση. Μολονότι συμμερίζεται τη συνολική επιδίωξη ισορροπίας μεταξύ εκσυγχρονισμού των κανόνων και προστασίας του επενδυτή, η κοινή θέση περιέχει τροποποιήσεις που αφορούν ορισμένες πτυχές της τροποποιημένης πρότασης, κυρίως στο επίπεδο των ορίων και των κανόνων για τις τοποθετήσεις. Σε αντιστάθμιση, η κοινή θέση ενίσχυσε τις διατάξεις σχετικά με την εποπτική πλαισίωση των επιτρεπομένων πράξεων και την πληροφόρηση των επενδυτών.

3.1.3. Οι κυριότερες τροποποιήσεις που πραγματοποιήθηκαν ως προς την τροποποιημένη πρόταση της Επιτροπής στην κοινή θέση του Συμβουλίου αποτελούν αντικείμενο λεπτομερών σχολίων στη συνέχεια της παρούσας ανακοίνωσης. Εξάλλου, στο παράρτημα παρουσιάζεται μια συνοπτική άποψη της συνέχειας που δόθηκε στις τροποποιήσεις του Ευρωπαϊκού Κοινοβουλίου, στην τροποποιημένη πρόταση και το κείμενο της κοινής θέσης. Στον ίδιο συνολικό πίνακα περιλαμβάνονται επίσης οι τροποποιήσεις της Επιτροπής και του Συμβουλίου πέρα από το πεδίο αυτών των τροποποιήσεων.

3.2. Η ουσία των τροποποιήσεων του Κοινοβουλίου περιελήφθη στην κοινή θέση

3.2.1. Αιτιολογικές σκέψεις [8]

[8] Βλ. τον πίνακα στο παράρτημα για αναλυτική παρουσίαση των τροποποιήσεων που πραγματοποιήθηκαν.

3.2.1.1 Γενικές παρατηρήσεις :

Οι τροποποιήσεις του Ευρωπαϊκού Κοινοβουλίου που αφορούν το προοίμιο έγιναν δεκτές από την Επιτροπή, και ελήφθησαν υπόψη, μετά από ορισμένες τροποποιήσεις, στην κοινή θέση. Η Επιτροπή εκτιμά ότι οι τροποποιήσεις αυτές ανταποκρίνονται στο πνεύμα της τροποποιημένης πρότασης, ενσωματώνοντας τις απόψεις που εξέφρασε το Ευρωπαϊκό Κοινοβούλιο.

3.2.1.2 Τροποποιημένες ή πρόσθετες αιτιολογικές σκέψεις :

Οι επτά τροποποιήσεις του Ευρωπαϊκού Κοινοβουλίου (αριθ. 1 έως 7) αφορούσαν τις αρχές που καλύπτουν ορισμένες επιλογές συνδυασμένων χρηματοοικονομικών και τεχνικών μέσων διαχείρισης (μέσα χρηματαγοράς. μερίδια ΟΣΕΚΑ και άλλων οργανισμών συλλογικών επενδύσεων. τραπεζικές καταθέσεις. αμοιβαία δεικτών. όρια τοποθετήσεων σε ρευστά χρηματοοικονομικά στοιχεία ενεργητικού) και στη μελλοντική κωδικοποίηση των οδηγιών ΟΣΕΚΑ.

Εισήχθησαν και άλλες τροποποιήσεις από την Επιτροπή στην τροποποιημένη πρότασή της, ειδικότερα σε ό,τι αφορά τα παράγωγα χρηματοοικονομικά μέσα. Στην κοινή του θέση, το Συμβούλιο προτίμησε έτσι να αναδιαρθρώσει τις διατάξεις του προοιμίου σε τρεις αιτιολογικές σκέψεις που αφορούν διαδοχικά τις αρχές, τα τεχνικά όρια και τα μέτρα δημοσιότητας που ισχύουν για τις πράξεις σε παράγωγα χρηματοοικονομικά μέσα, και στη συνέχεια την ειδική περίπτωση των παραγώγων εξωχρηματιστηριακών συναλλαγών.

Τέλος, εισήχθη στην τροποποιημένη πρόταση μια ειδική αιτιολογική σκέψη που αφορά τη διαδικασία επιτροπολογίας.

3.2.1.3 Αιτιολογικές σκέψεις που καταργήθηκαν σε σχέση με το κείμενο της αρχικής πρότασης :

Πέρα από τη σημερινή αιτιολογική σκέψη 10 (αποτέλεσμα συγχώνευσης) αφαιρέθηκαν τρεις αιτιολογικές σκέψεις από το κείμενο του προοιμίου :

- η παλαιά αιτιολογική σκέψη 13 (και στη συνέχεια 14 στην τροποποιημένη πρόταση) για τις πράξεις δανεισμού τίτλων (βλέπε σχόλια για το άρθρο 21 [9])

[9] Αν δεν ορίζεται διαφορετικά, οι αναφορές σε αριθμούς άρθρων στην παρούσα ανακοίνωση και στο παράρτημά της αφορούν την αρίθμηση της οδηγίας 85/611/ΕΟΚ προς τροποποίηση.

- οι αιτιολογικές σκέψεις 18 και 19, που αφορούν τον θεματοφύλακα. Σε αντιστάθμιση, το θέμα αυτό θα αποτελέσει αντικείμενο χωριστής έκθεσης και προτάσεων μέτρων που θα κριθούν κατάλληλες, όπως συμφωνήθηκε με την Επιτροπή, με την ευκαιρία της πολιτικής συμφωνίας που πραγματοποιήθηκε στο Συμβούλιο για τη δεύτερη πρόταση οδηγίας ΟΣΕΚΑ [10].

[10] Βλέπε την ανακοίνωση σχετικά με την κοινή θέση για τη δεύτερη πρόταση οδηγίας ΟΣΕΚΑ, σ. 6.

3.2.2 Μηχανισμός

3.2.2.1 Τροποποιήσεις που έγιναν δεκτές από την Επιτροπή :

Οκτώ από τις δέκα επτά τροποποιήσεις που ενέκρινε το Ευρωπαϊκό Κοινοβούλιο έγιναν απευθείας δεκτές από την Επιτροπή με την ευκαιρία της ψηφοφορίας σε πρώτη ανάγνωση.

Πρόκειται, καταρχάς, για τροποποιήσεις (αριθ. 9, 11, 13, 14, 18, 19, 20) που βελτίωναν το κείμενο ορισμένων διατάξεων σχετικά με την τυπολογία των επιλέξιμων επενδύσεων και την σχετική ενημέρωση: κινητές αξίες. τραπεζικές καταθέσεις. μέσα χρηματαγοράς εκτός αυτών των οποίων η διαπραγμάτευση γίνεται σε ρυθμιζόμενη αγορά και που καλύπτει το άρθρο 1. ρόλος της Επιτροπής και της επιτροπής επαφής στη διάδοση της πληροφόρησης. ειδικοί κανόνες για αμοιβαία δεικτών, τους οργανισμούς που επενδύουν σε ΟΣΕΚΑ και τα κεφάλαια διαθεσίμων (που επενδύονται σε καταθέσεις). Τέλος, το Ευρωπαϊκό Κοινοβούλιο (τροποποίηση αριθ. 21) προτίμησε να περιορίσει το ρόλο της επιτροπής επαφής στη νέα αποστολή της ως κανονιστικής επιτροπής, αντί της βελτίωσης και της ενημέρωσης των ορισμών στις οποίες στηρίζεται η κοινοτική εναρμόνιση.

Συνολικά, οι τροποποιήσεις που βασίζονται στις τροποποιήσεις της τροποποιημένης πρότασης, ενσωματώθηκαν στη συνέχεια στην κοινή θέση, με μία εξαίρεση. Πρόκειται για την τροποποίηση 14 που επαναφέρει το άρθρο 20 της οδηγίας 85/611/ΕΟΚ για τη διαδικασία ανταλλαγής και δημοσίευσης πληροφοριών που βασίζεται στην Επιτροπή και την επιτροπή επαφής ΟΣΕΚΑ. Η διαδικασία αυτή είχε επεκταθεί με την οδηγία 88/220/ΕΟΚ που τροποποιεί την οδηγία του 1985, ώστε να συνοδεύει την εισαγωγή, στο πλαίσιο του φάσματος των επιλέξιμων τίτλων, ομολόγων που εμπίπτουν σε αυξημένο ανώτατο όριο επενδύσεων. Καταργώντας το άρθρο 20 στο κείμενο της κοινής θέσης, το Συμβούλιο προέβλεψε ωστόσο μια παρόμοια διαδικασία στο άρθρο 22, παράγραφος 4, ειδικά για τις κατηγορίες ομολόγων για τις οποίες ισχύουν συγκεκριμένα ανώτατα όρια επένδυσης.

3.2.2.2 Τροποποιήσεις που δεν έγιναν δεκτές από την Επιτροπή :

Με την ευκαιρία της ψηφοφορίας σε πρώτη ανάγνωση, εννέα τροποποιήσεις δεν έγιναν δεκτές από την Επιτροπή. Ωστόσο, επτά από τις τροποποιήσεις αυτές ενσωματώθηκαν στη συνέχεια εν μέρει στο κείμενο της τροποποιημένης πρότασης.

Στην περίπτωση μιας πρώτης ομάδας τροποποιήσεων (με τη σειρά του κειμένου του μηχανισμού, οι τροποποιήσεις 37, 36 και 45, 39, 43), η αρχική άρνηση της Επιτροπής συνδεόταν με την προστασία των μεμονωμένων επενδυτών από έκθεση σε κίνδυνο δυσανάλογη σε σχέση με το επενδυτικό τους προφίλ. Η θέση αυτή πρέπει να συνδυαστεί με μία συγκυρία όπου το κανονιστικό πλαίσιο για τους ΟΣΕΚΑ ήταν προδήλως μη προσαρμοσμένο στην περίληψη παράγωγων εξωχρηματιστηριακών συναλλαγών στη γενική πολιτική τοποθετήσεων των ΟΣΕΚΑ που καλύπτονταν από την οδηγία, ενώ χρειάζονται τεχνικές υπολογισμού και παρακολούθησης των ανταλλάξιμων τίτλων και των κινδύνων πολύ πιο πολύπλοκες από τα περισσότερα άλλα επιλέξιμα χρηματοοικονομικά μέσα.

Στη συνέχεια, μέσω της εισαγωγής μεθοδολογικών απαιτήσεων που αποτελούν τη βάση μιας κοινής προσέγγισης για την αντιμετώπιση των παράγωγων μέσων στα κράτη μέλη, η Επιτροπή μπόρεσε να ενσωματώσει στην τροποποιημένη πρότασή της το μεγαλύτερο μέρος της ουσίας των προαναφερθεισών τροποποιήσεων. Η μετατροπή του κανονιστικού πλαισίου συνεχίστηκε και κατέληξε, στην κοινή θέση, σε μια νέα ισορροπία, την οποία η Επιτροπή θεωρεί αποδεκτή, μεταξύ του εκσυγχρονισμού των επενδυτικών δυνατοτήτων σε παράγωγα για τους ΟΣΕΚΑ και της παράλληλης προσαρμογής του επιπέδου απαιτήσεων σε ό,τι αφορά τους εσωτερικούς ελέγχους και την εποπτική παρακολούθηση, καθώς και την ενημέρωση του επενδυτή (βλέπε λεπτομερές σχόλιο στη συνέχεια).

Από τις τέσσερις άλλες τροποποιήσεις που δεν έγιναν δεκτές από την Επιτροπή (αριθ. 8, 44, 16, 42 με τη σειρά του κειμένου), δύο μπόρεσαν να ενσωματωθούν εν μέρει στην τροποποιημένη πρόταση. Πρόκειται αφενός για την τροποποίηση 44 σχετικά με τους όρους υπό τους οποίους τα μερίδια ΟΣΕΚΑ και άλλων οργανισμών επενδύσεων είναι επιλέξιμα για το χαρτοφυλάκιο ενός ΟΣΕΚΑ και, αφετέρου, για την τροποποίηση 16 σχετικά με τη λήψη πρόσθετων χρηματοοικονομικών εγγυήσεων (collateral) στο πλαίσιο πράξεων δανεισμού τίτλων - στην τελευταία περίπτωση, κρίθηκε ωστόσο σκόπιμο να αφαιρεθεί, από το κείμενο της κοινής θέσης, το σύνολο των σχετικών διατάξεων (βλέπε σχετικά σχόλια στο άρθρο 21).

Τέλος, δύο τροποποιήσεις δεν έγιναν δεκτές από την Επιτροπή, στη μία περίπτωση, γιατί το τροποποιημένο κείμενο θα μπορούσε να οδηγεί σε ερμηνεία η οποία θα παρεμπόδιζε την κοινοτική εναρμόνιση (τροποποίηση 8) και, στη δεύτερη περίπτωση (τροποποίηση 42), γιατί η κατάργηση μιας συγκεκριμένης παραγράφου σε ένα είδος εγγυημένων ομολόγων (άρθρο 22, παράγραφος 3) δεν φαινόταν πολιτικά σκόπιμη. Στην κοινή του θέση, το Συμβούλιο επικύρωσε αυτές τις επιλογές.

3.2.2.3 Τροποποιήσεις στο κείμενο της Επιτροπής και του Συμβουλίου ανεξάρτητα από τις τροποποιήσεις του Ευρωπαϊκού Κοινοβουλίου :

Καταρχάς, πραγματοποιήθηκαν ορισμένες συγκεκριμένες τροποποιήσεις από την Επιτροπή στο μηχανισμό, και ενσωματώθηκαν στην τροποποιημένη πρόταση. Στη συνέχεια, περιελήφθησαν, ολόκληρες ή εν μέρει, στο κείμενο της κοινής θέσης, που καθορίζει εξάλλου νέες προθεσμίες για την εφαρμογή της οδηγίας (άρθρο 2 της πρότασης οδηγίας).

Οι σχετικές διατάξεις αφορούν τα ακόλουθα σημεία: την ταξινόμηση των μέσων της νομισματικής αγοράς η διαπραγμάτευση των οποίων γίνεται συνήθως σε ορισμένες ρυθμιζόμενες αγορές (άρθρο 1, παράγραφος 8 και σχετικά άρθρα - βλέπε πίνακα). την προσθήκη ενός συγκεκριμένου δείκτη συμμετοχής στα μερίδια αμοιβαίων κεφαλαίων-στόχων για τους ΟΣΕΚΑ που επενδύουν σε άλλους οργανισμούς επενδύσεων (άρθρο 25, παράγραφος 2, τρίτη περίπτωση - δείκτης που αυξήθηκε ενόψει συμβιβασμού στην κοινή θέση). διευκρινίσεις για τις προϋποθέσεις εξαίρεσης ως προς το ανώτατο όριο συμμετοχής, στην περίπτωση θυγατρικών αμοιβαίων κεφαλαίων (άρθρο 25, παράγραφος 2, στοιχείο ε)), τροποποίηση που περιελήφθη ολόκληρη στην κοινή θέση.

Συνολικά, η Επιτροπή εκτιμά ότι οι τροποποιήσεις που πραγματοποιήθηκαν συμβάλλουν στη βελτίωση του κειμένου της πρότασης οδηγίας.

Δεύτερον, πιο ουσιώδεις τροποποιήσεις αφορούν, ειδικότερα: το άρθρο 21 (στο εξής αφορά εποπτικά θέματα για τα παράγωγα), την προσέγγιση των διατάξεων του άρθρου 24α (για την ενημέρωση των επενδυτών), που προαναφέρθηκε, και του άρθρου 22 (που αφορά τα ανώτατα όρια συγκέντρωσης των επενδύσεων, έναντι των διαφόρων ειδών αντιστάθμισης). Τα άρθρα αυτά αποτέλεσαν αντικείμενο ορισμένων τροποποιήσεων του Ευρωπαϊκού Κοινοβουλίου (λεπτομέρειες στον πίνακα στο παράρτημα), αλλά οι βελτιώσεις του κειμένου οδήγησαν σε εκτεταμένη αναθεώρηση των εν λόγω άρθρων.

3.2.2.4 Παράγωγα χρηματοοικονομικά μέσα: εποπτικές αρχές (άρθρο 21)

Η πρόταση της Επιτροπής περιείχε διατάξεις σχετικά με τις πράξεις δανεισμού τίτλων που μπορούν να πραγματοποιούνται από τους ΟΣΕΚΑ στο πλαίσιο της καλής διαχείρισης του χαρτοφυλακίου τους. Οι συγκεκριμένες αυτές διατάξεις καταργήθηκαν στο κείμενο της κοινής θέσης, αφού οι πράξεις δανεισμού τίτλων καλύπτονται, ελλείψει άλλης ρύθμισης, από τις πολύ γενικές διατάξεις της παραγράφου 2. Σε ό,τι αφορά τις αποκλίσεις που παρατηρήθηκαν στις εθνικές πρακτικές, πράγματι φάνηκε πρώιμο στο Συμβούλιο να προσθέσει τέτοιους κανόνες που θα ήταν αναγκαστικά περιληπτικοί στο πλαίσιο των διαπραγματεύσεων. Δεδομένης της αναγκαιότητας για ταχεία συμφωνία σχετικά με την οδηγία ΟΣΕΚΑ, η Επιτροπή τάχθηκε υπέρ της θέσης που υιοθετήθηκε στην κοινή θέση.

Έτσι, το άρθρο 21 αφορά αποκλειστικά τις πράξεις για παράγωγα χρηματοοικονομικά μέσα στο κείμενο της κοινής θέσης. Η σκέψη της Επιτροπής, με την εισαγωγή ενός άρθρου 24β στην τροποποιημένη πρότασή της, μεταφέρθηκε εν μέρει στο κείμενο της κοινής θέσης στο άρθρο 21: συγκέντρωση σε ένα μόνο άρθρο όλων των διατάξεων που αφορούν τα παράγωγα μέσα στη στρατηγική διαχείρισης και κάλυψης χαρτοφυλακίου, με εξαίρεση τους κανόνες που αφορούν τα όρια στις επενδύσεις (άρθρο 22) και τη δημοσίευση πληροφοριών (άρθρο 24α).

Το κείμενο που ενέκρινε το Συμβούλιο συγχώνευσε το μεγαλύτερο μέρος των διατάξεων του άρθρου 24β της τροποποιημένης πρότασης με το παλαιό άρθρο 21, παράγραφος 1 της οδηγίας 85/611/ΕΟΚ, συμπληρώνοντάς τες παράλληλα με νέες διατάξεις, που ενισχύουν την απαίτηση εποπτείας και μόνιμου ελέγχου των κινδύνων.

Πρέπει να σημειωθεί ότι το όριο που καθορίζεται για τον συνολικό κίνδυνο σε παράγωγα εξωχρηματιστηριακών συναλλαγών (30% της καθαρής συνολικής αξίας του χαρτοφυλακίου στην τροποποιημένη πρόταση, μετά από τροποποίηση του Κοινοβουλίου σχετικά με το άρθρο 22, παράγραφος 3α) καταργείται. Ωστόσο, σε αντιστάθμιση, οι διατάξεις για τον υπολογισμό του πιστωτικού κινδύνου στα παράγωγα αυτά και, γενικότερα, ο έλεγχος και η εποπτεία για τους κινδύνους επιτρέπουν να αντιμετωπισθούν οι παράγοντες που αποτελούν την ιδιαιτερότητα των παράγωγων εξωχρηματιστηριακών συναλλαγών σε σχέση με αυτά των οποίων η διαπραγμάτευση γίνεται σε ρυθμιζόμενη αγορά (ύπαρξη πιστωτικού κινδύνου. μεγαλύτερη δυσκολία εκτίμησης των κινδύνων, κλεισίματος θέσης και αποτίμησης της τρέχουσας αξίας, κλπ). Όλα αυτά τα στοιχεία λαμβάνονται υπόψη στο κείμενο που ενέκρινε το Συμβούλιο: ο συμβιβασμός που επιτεύχθηκε έχει ως στόχο να θέσει τις βάσεις μιας κοινής προσέγγισης στα κράτη μέλη σε ό,τι αφορά την εκτίμηση των κινδύνων, τον ρυθμό παρακολούθησης και πληροφόρησης των επενδυτών. Η κοινή αυτή προσέγγιση θα ενισχυθεί εξάλλου με τη διαδικασία ενημέρωσης και ανταλλαγής απόψεων για τις μεθόδους υπολογισμού των κινδύνων, υπό την αιγίδα της Επιτροπής, που προβλέπεται στη νέα παράγραφο 4 την οποία εισάγει η κοινή θέση.

Εξάλλου, το κείμενο της Επιτροπής εισήγαγε μία ιδιαίτερα σημαντική διευκρίνιση, την οποία περιέλαβε το Συμβούλιο, με στόχο να υπολογίζεται το σύνολο των κινδύνων σε παράγωγα, περιλαμβανομένης και της περίπτωσης που δεν είναι ορατά στις λογιστικές εγγραφές: απαιτείται ρητά τα παράγωγα που είναι ενσωματωμένα σε κινητές αξίες να λαμβάνονται υπόψη για τον υπολογισμό των κινδύνων. Πρόκειται για μία κεφαλαιώδη διευκρίνιση προκειμένου να πλαισιωθούν οι κίνδυνοι που συνδέονται με την αυξανόμενη πολυπλοκότητα των πιο σύγχρονων πράξεων διαχείρισης, και που ακολουθεί την ίδια κατεύθυνση με τις τροποποιήσεις του Ευρωπαϊκού Κοινοβουλίου οι οποίες αφορούσαν την κάλυψη και την εξαντλητική πλαισίωση των κινδύνων.

3.2.2.5 Όρια επένδυσης - κίνδυνος αντισυμβαλλομένου (άρθρο 22)

Το άρθρο 22 δεν είχε τροποποιηθεί από την αρχική πρόταση της Επιτροπής της 17ης Ιουλίου 1998, η οποία εισήγαγε εξάλλου συγκεκριμένα όρια επενδύσεων με στόχο, αντίστοιχα, τα αμοιβαία δεικτών (άρθρο 22α), τους ΟΣΕΚΑ που επενδύουν σε άλλους ΟΣΕΚΑ (άρθρο 24) και τα κεφάλαια που επενδύουν σε τραπεζικές καταθέσεις (άρθρο 24α).

Οι τροποποιήσεις του Ευρωπαϊκού Κοινοβουλίου αναδιάρθρωσαν τις διατάξεις αυτές και, ειδικότερα, περιέλαβαν στο άρθρο 22 τον κίνδυνο αντισυμβαλλομένου σε κινητές αξίες, αλλά και για καταθέσεις και για παράγωγα εξωχρηματιστηριακών συναλλαγών. Για τα τελευταία αυτά, το Κοινοβούλιο εισήγαγε ένα διπλό όριο: ανά αντισυμβαλλόμενο, ατομικό ή ενοποιημένο σε επίπεδο ομίλου (στο άρθρο 1α), και συνολικά (αθροιστικά για τους κινδύνους σε παράγωγα εξωχρηματιστηριακών συναλλαγών). Στην τροποποιημένη πρότασή της, η Επιτροπή επανέλαβε την ίδια προσέγγιση, μετατοπίζοντας το συνολικό όριο που καθορίζεται για υποχρεώσεις σε παράγωγα εξωχρηματιστηριακών συναλλαγών σε ειδικό άρθρο (νέο άρθρο 24β).

Το Συμβούλιο, με τη σειρά του, αναδιάρθρωσε αυτή τη σειρά μετακινώντας (με ορισμένες προσθήκες και τροποποιήσεις) το μεγαλύτερο μέρος των διατάξεων του άρθρου 24β προς το άρθρο 21 (βλέπε πίνακα στο παράρτημα).

Σε ό,τι αφορά τα όρια που καθορίζονται στο άρθρο 22, παράγραφος 1, το κείμενο της κοινής θέσης υιοθετεί μία εν μέρει διαφορετική προσέγγιση από αυτή της τροποποιημένης πρότασης, την οποία όμως η Επιτροπή κρίνει απόλυτα αποδεκτή έναντι ορισμένων εποπτικών πτυχών. Πράγματι, προκειμένου για τον κίνδυνο αντισυμβαλλομένου στον ίδιο οργανισμό, η κοινή θέση διατηρεί το ατομικό ανώτατο όριο 5% για τον κίνδυνο σε κινητές αξίες, μέσα της χρηματαγοράς και παράγωγα εξωχρηματιστηριακών συναλλαγών με αντισυμβαλλόμενο που δεν είναι πιστωτικό ίδρυμα όπως προβλέπει το άρθρο 19, παράγραφος 1, στοιχείο ζ)). A contrario, καθορίζεται συγκεκριμένο ανώτατο όριο για τα παράγωγα εξωχρηματιστηριακών συναλλαγών με τέτοιο πιστωτικό ίδρυμα (10%) και για τις καταθέσεις (20%), με την επιφύλαξη πάντως της διάταξης που πλαισιώνει τη συνολική έκθεση σε συγκεκριμένο αντισυμβαλλόμενο (βλέπε στη συνέχεια).

Η διαφοροποιημένη αυτή προσέγγιση ανάλογα με την ποιότητα του αντισυμβαλλόμενου επαναλαμβάνεται στην παράγραφο 2: λαμβάνοντας υπόψη τις διαφυλάξεις της εποπτείας, μπορεί να θεωρηθεί ότι συμβάλλει στην προστασία του επενδυτή, σύμφωνα με το πνεύμα των τροποποιήσεων του Ευρωπαϊκού Κοινοβουλίου.

Οι παράγραφοι 3 έως 5 στη συνέχεια περιλαμβάνουν, ως προς την ουσία, το κείμενο της τροποποιημένης πρότασης, ενσωματώνοντας τις διατάξεις που αφορούν την κυκλοφορία των πληροφοριών και την ενημέρωση του κοινού, τις οποίες το Συμβούλιο μετέφερε από το άρθρο 20 (το οποίο εξάλλου καταργείται) στο άρθρο 22, παράγραφος 4. Πρέπει εξάλλου να υπογραμμιστούν δύο σημαντικές διατάξεις, στην παράγραφο 5, που αφορούν την έκθεση σε κίνδυνο αντισυμβαλλομένου σε επίπεδο ομίλου.

Αφενός, το κείμενο του Συμβουλίου συμπληρώνει την αναφορά στην οδηγία 83/349/ΕΟΚ [11] για τους ενοποιημένους λογαριασμούς, που εισήγαγε του Ευρωπαϊκό Κοινοβούλιο, με εναλλακτική αναφορά στους αναγνωρισμένους διεθνείς λογιστικούς κανόνες. Αφού οριστεί με ακρίβεια η περίμετρος του αντισυμβαλλομένου ομίλου, εφαρμόζονται τα όρια που καθορίζονται σε ατομικό επίπεδο, γεγονός που αφενός πλαισιώνει τον κίνδυνο και αφετέρου αφήνει την κατάλληλη ευελιξία στους συναλλασσομένους προκειμένου να επιλέξουν τον ατομικό τους αντισυμβαλλόμενο.

[11] Οδηγία 83/349/ΕΟΚ του Συμβουλίου της 13ης Ιουνίου 1983 βασιζόμενη στο άρθρο 54, παράγραφος 3, στοιχείο ζ) της Συνθήκης, για τους ενοποιημένους λογαριασμούς. ΕΕ L 193 της 18.7.1983, σ. 1.

Αφετέρου, το κείμενο του Συμβουλίου εισάγει ένα ανώτατο όριο ομίλου 20%, για τις κινητές αξίες και τα μέσα χρηματαγοράς. Πρέπει να σημειωθεί ότι το τελευταίο αυτό ανώτατο όριο δεν επηρεάζει το γενικό ανώτατο όριο για όλα τα μέσα, που ορίζεται επίσης σε 20% των στοιχείων ενεργητικού των ΟΣΕΚΑ στην παράγραφο 2. Με άλλα λόγια, η έκθεση σε κίνδυνο αντισυμβαλλομένου, σε ατομικό επίπεδο όπως και σε επίπεδο ομίλου, περιορίζεται στο ένα πέμπτο των στοιχείων ενεργητικού του ΟΣΕΚΑ, αλλά με πρόσθετη ευελιξία στην επιλογή της επένδυσης. Αυτό το όριο του 20% αυξάνεται ωστόσο σε 35% όταν προστίθεται η επένδυση σε ορισμένους τίτλους που αναφέρονται στις παραγράφους 3 και 4, λόγω των ειδικών εγγυήσεων που περιέχουν: το όριο του 35% εισήχθη με ειδική οδηγία το 1988 [12] και δεν τροποποιήθηκε από το Συμβούλιο.

[12] Οδηγία 88/220/ΕΟΚ του Συμβουλίου της 22ας Μαρτίου 1988, ΕΕ L 100 της 19.4.1988, σ.31

Το ανώτατο όριο ομίλου 20% μπορεί να προσεγγίσει το ανώτατο όριο που μπορεί να καθοριστεί από τα κράτη μέλη στην έκθεση έναντι ΟΣΕΚΑ ή άλλου οργανισμού συλλογικών επενδύσεων, στο πλαίσιο ΟΣΕΚΑ που επενδύουν σε άλλα αμοιβαία κεφάλαια (επίσης 20% στο άρθρο 24, παράγραφος 1), καθώς και το όριο που καθορίζεται για την έκθεση έναντι ενός συγκεκριμένου εκδότη στην περίπτωση αμοιβαίων δεικτών (επίσης γενικό όριο 20%, με την επιφύλαξη δυνατότητας περιορισμένης παρέκκλισης για ένα συγκεκριμένο εκδότη).

Συνολικά, η Επιτροπή εκτιμά ότι οι διατάξεις των άρθρων 22, 22α και 24 που καθορίζουν τα όρια για τη συγκέντρωση κινδύνων αντισυμβαλλομένου όσο πολύπλοκες και να έχουν καταστεί, αντιπροσωπεύουν ένα συνεκτικό σύνολο.

3.2.2.6 Δημοσιευόμενες πληροφορίες και πρόσβαση του επενδυτή στην ενημέρωση : « δημοσιότητα » (άρθρο 24α)

Η τροποποιημένη πρόταση της Επιτροπής συγκέντρωσε στο άρθρο 24α το σύνολο των διατάξεων που αφορούν την ενημέρωση του επενδυτή σχετικά με το προφίλ των επενδύσεων του ΟΣΕΚΑ και τους σχετικούς κινδύνους.

Στην προσέγγισή του, το Συμβούλιο προτίμησε να ομαδοποιήσει τα σημεία ανά θέμα: το ενημερωτικό δελτίο και την επενδυτική πολιτική σε παράγωγα μέσα. γενικότερα, την ενημέρωση για την επενδυτική πολιτική όταν διαφέρει από τις παραδοσιακές τοποθετήσεις σε κινητές αξίες και μέσα χρηματαγοράς. την ενημέρωση του επενδυτή σε περίπτωση υψηλής μεταβλητότητας του χαρτοφυλακίου. τέλος, κατόπιν αιτήματος του επενδυτή, την παροχή συμπληρωματικών πληροφοριών για τις σχέσεις μεταξύ μέσων, αποδόσεων και κινδύνων, και της μεθοδολογίας ελέγχου αυτών των κινδύνων. Με τον τρόπο αυτό, το Συμβούλιο περιέλαβε το πνεύμα των διατάξεων του άρθρου 24α, με άλλη όμως μορφή, ενώ η τελευταία παράγραφος (συμπληρωματικές πληροφορίες) περιλαμβάνει ορισμένες διατάξεις της τροποποιημένης πρότασης, σχετικά με την ενημέρωση του επενδυτή για θέματα κινδύνου που αφορούν τα παράγωγα, επεκτείνοντάς τα στο σύνολο αυτού του είδους επένδυσης.

4. ΣΥΜΠΕΡΑΣΜΑΤΑ

Η Επιτροπή εκτιμά ότι η κοινή θέση διατηρεί τα ουσιώδη στοιχεία της πρότασής της και των τροποποιήσεων του Ευρωπαϊκού Κοινοβουλίου που έγιναν δεκτές και ενσωματώθηκαν από την Επιτροπή στην τροποποιημένη πρότασή της. Πράγματι, η Επιτροπή εκτιμά ότι οι τροποποιήσεις που πραγματοποιήθηκαν ως προς την τροποποιημένη πρότασή της (με τη μορφή προσθηκών και απαλείψεων) στο πλαίσιο της κοινής θέσης δεν μεταβάλλουν τη γενική ισορροπία μεταξύ εναρμόνισης των επενδυτικών κανόνων και προστασίας του επενδυτή. Συνεπώς, συνιστά στο Ευρωπαϊκό Κοινοβούλιο να δεχθεί την εν λόγω κοινή θέση.

Βρυξέλλες [...]

Για την Επιτροπή

Ο Πρόεδρος

ΠΑΡΑΡΤΗΜΑ

Συνοπτική άποψη των τροποποιήσεων που πραγματοποιήθηκαν ως προς την αρχική πρόταση της Επιτροπής: συνέχεια που δόθηκε στις τροποποιήσεις του Ευρωπαϊκού Κοινοβουλίου και άλλες τροποποιήσεις που εισήχθησαν από την Επιτροπή και το Συμβούλιο

Σημείωση : τα τετραγωνάκια που είναι κενά είναι άνευ αντικειμένου

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>